**O inimă și o lună**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Caut apa unei irosiri egale

cu ploaia,

îmi clocoteşte trupul în lumină

şi umbra mi-e mai limpede la brâu.

Se vede într-un ochi subţire de grâu.

pâinea împăturită într-o simplă rugăciune.

Ard odată cu tine,

ni se micşorează sufletele

cât un soare ros de nori.

Tu ai mai fost aici,

te ştiu pe de rost ca pe o copilărie limpede,

mai limpede ca piatra ieşită din râu,

Se vede printr-un ochi subţire de grâu

cum îmi luceşte părul înserat,

îţi bate pulsul încurcat.

Mă prelungesc cu trupul de aer

unde ţi se sfârşeşte creştetul.

Se vede într-un ochi albastru de cer

o inimă şi o lună

într-o zbatere

subţire de furtună.